26 ሓምለ 2018 ምንጪ ስእሊ, DT ኢትዮጵያ ኣብዚ ሕጂ እዋን ተርእዮም ካብ ዘላ እወንታዊ ምዕባለታት ንላዕሊ እቲ ኣጋጢሙዋ ዘሎ ዉሽጣዊ ዘይ ምርግጋእ ይዛይድ። ዝተፈላለያ ከባቢታት እታ ሃገር ብሄር መልክዕ ብዘለዎም ግጭታት ተጠቒዐን መዓልታዊ ሞት፣ ምምዝባልን ዕንወት ንብረትን ይምዝገበን ኣሎ። እዞም ዉሽጣታዊ ዘይምርግጋኣት ብዘስዕቡዎ ዘለዉ ጉድኣት ብዙሃት "እዛ ሃገር ግና ናበይ'ያ ተምርሕ ዘላ?" ኣብ ዝብል ስግኣት ዘጥሓለ'ኳ እንተኾነ፡ ኣብ ዝተፈላለዩ እዋናት ብግሁድ ግዳይ ብሄራዊ መጥቃዕቲ ንከዉን ኢና ዘለና ዝብሉ ተወለድቲ ትግራይ ግና በብዘለዉዎ "ንምዃኑ መጻኢና ዘዉሕሶ መገዲ እንታይ'ዩ?" ክብሉ ጸኒሖም። ድሕሪ 27 ዓመት ንፈለማ እዋን ኣብ ታሪክ "ሓበራዊ መድረኽ ተጋሩ" ዝተሰነዳ ዝሓለፉ ሸዉዓተ መልዓታት ድማ ንትግራይን ተጋሩ ሙሁራትን፣ መናእሰይን ፖለቲከኛታትን ዓበይቲ መዓልታት ነይረን። ቑጽሮም ዘይነዓቕ ብፖለቲካዊ ኣፈላለይ ጸግዖም ሒዞም ዝነበሩ ፖለቲከኛታት፣ መናእሰይ ሙሁራት ዝተፈላለያ ላዕለዎት ትካላት ትምህርቲ፣ ነበር ኣመራርሓታትን ክኢላታትን ወተሃደራዊ ምምሕዳራትን ሓይሊ ኣየርን፣ ኣብ ፖለቲካ ኢትዮጵያን ትግራይ ዝለዓለ ብጽሒት ዘለዎም መራሕቲ፣ ኣማኸርቲ ጉዳያት ፖሊሲ መንግስቲ ዝነበሩ ፖለቲከኛታት፣ ሰብ ሃፍትን ጸሓፍቲ ታሪክን ካልኦትን ኣብ ሓደ መድረኽ ተኣካኺቦም። ካብ ምንታይ ተበጊሶም?
